text: Valglotteri: Byrådsmedlem fundet ved lodtrækning
  22 november 2017 kl. 19.42
  Frederik Bak (A) og Birger Filskov (A) lå fuldstændig lige i Varde. Derfor blev deres skæbner afgjort ved lodtrækning.
  En fintælling var ikke nok til at afgøre, om det var Frederik Bak eller Birger Filskov der skulle løbe afsted med Socialdemokratiets sidste plads i byrådet i Varde. Slaget skulle afgøres ved lodtrækning.
  De to kandidater havde lige mange stemmer, og derfor trak Vardes borgmester Erik Buhl (V) lod. Op af en hvid skål trak han Birger Filskovs navn, der derfor får Socialdemokratiets sidste plads i byrådet. 
  Socialdemokratiet fik seks mandater i byrådet, Birger Filskov kom ind med 171 stemmer.
  Også i Kolding blev en den sidste plads uddelt ved lodtrækning. Her var det Eea Vestergaard, (V) og Simon Rømer (V), der skulle trækkes lod om. Begge havde fået 332 stemmer ved valget, så der var ingen vej uden om. Her trak Eea Vestergaard det længste strå og fik en plads i byrådet. Simon Rømer får dog lov til at prøve kræfter med byrådsarbejdet, da han bliver hevet ind som barselsvikar.
  